Predkladacia správa

Návrh nariadenia vlády Slovenskej republiky, ktorým sa ustanovujú zvýšené platové tarify  štátnych zamestnancov (ďalej len „nariadenie vlády“) sa predkladá v súlade s § 105 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov. 
Predložený návrh nariadenia vlády sa predkladá v súlade s Memorandom, ktoré je prílohou ku Kolektívnej zmluve vyššieho stupňa v štátnej službe na rok 2007, ktorým sa dohodla zmena termínu účinnosti zvýšenia platových taríf štátnych zamestnancov na rok 2008 od 1. januára 2008. 

Podľa Kolektívnej zmluvy vyššieho stupňa v štátnej službe na rok 2008 (uzavretá 17. októbra 2007) by sa platové tarify štátnych zamestnancov od 1. januára 2008 mali zvýšiť o 3%.

Návrh nariadenia vlády nemá vplyv na zamestnanosť a tvorbu pracovných miest, ani dopad na životné prostredie. Predložený návrh nemá vplyv na rozpočet obcí a rozpočty vyšších územných celkov. Finančné krytie z hľadiska štátneho rozpočtu bude zabezpečené zákonom o štátnom rozpočte na rok 2008. Dopad na štátny rozpočet je vyčíslený v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie. 

Návrh nariadenia vlády bol v rámci medzirezortného pripomienkového konania zaslaný 40 pripomienkujúcim orgánom. V určenom termíne stanoviská zaslalo 31 pripomienkujúcich subjektov, po termíne jeden subjekt.  Jeden pripomienkujúci subjekt zaslal  dve zásadné pripomienky, ktoré sú v predloženom  návrhu nariadenia vlády  akceptované. Výsledky medzirezortného pripomienkového konania sú podrobnejšie uvedené vo vyhodnotení medzirezortného pripomienkového konania.